Raj Mercuryja - roman Brada Watsona o južnjačkom gradiću i generacijama njegovih stanovnika (9/11/02) - 2002-11-09
"Postoji u našim mislima snažan osjećaj nazočnosti ljudi koje smo poznavali u prošlosti, nazočnost tih likova koji postoje i nakon njih
Mnogi izmišljeni gradovi u južnim dijelovima Sjedinjenih Država mjesto su radnje poznatih američkih romana koje su napisali autori poput Willliama Faulknera, Eudore Welty i Flannery O'Connor. Sad je i jedan pisac iz južne države Mississippi - Brad Watson - stvorio jedan grad zbog kojeg ga uspoređuju sa slavnim spomenutim predhodnicima. Napisao je roman Raj Mercuryja, djelo koje kritičari hvale, a nedavno je i postalo finalist za ovogodišnju američku književnu nagradu National Book Award. Brad Watson odrastao je u mjestu Meridian, u saveznoj državi Mississippi, zajednici od oko četrdeset tisuća ljudi. Sjećanja na rodni grad inspirirala su njegov prvi roman. Kaže da iako je Meridian napredniji i veći, na druge načine podsjeća na njegovo imaginarno mjesto Mercury: "Poput Mercuryja, to je grad koji nije zapravo rastao tijekom mog života ili, ako hoćete, nije rastao tijekom dvadesetog stoljeća. Započeo je kao mjesto koje će biti prospertitetno i veliko. Trebao je biti jedan od glavnih gradova na Jugu, a nije tako ispal. Arhitektonski to je zanimljiv grad, ima zanimljivu miješavinu ljudi, dakle imao sam sve te impresije koje su mi bile potrebne za moju prozu." Međutim, ovaj roman ima još jedan izvor inspiracije, kaže Brad Watson, a to je njegova baka. Ona u romanu Raj Mercuryja postaje žena po imenu Birdie Urquhart. Poput njegove bake, Birdie je vitalna sa snažnom voljom za preživljavanje i sposobnošću da se nosi s brojnim nevjerstvima svog supruga. No Brad Watson je dodao i jedan neočekivani obrat - urednik lokalnih novina zaljubljuje se u Birdie još u mladosti i voli je cijeli svoj život, iako se oboje vjenčaju za druge supružnike. U okviru njihove priče, mi pratimo što se događa s drugim stanovnicima ovog mjesta - od medicinske sestre pa do loklanog poduzetnika. Kako likovi tijekom desetljeća umiru, oni u romanu ostaju kao duhovi, prekapajući po svom sjećanju ili pak kroz sjećanja ljudi koje su ostavili iza sebe. Brad Watson vjeruje da umrli ostavljaju snažan pečat na male gradove gdje se svi uzajamno poznaju. Međutim, napominje kako njegov roman također odražava način na koji se sjećamo umrlih: "Postoji u našim mislima snažan osjećaj nazočnosti ljudi koje smo poznavali u prošlosti, tako da u knjizi nazočnost ovih likova koji postoje i nakon njihova prirodnog života za mene predstavlja neku vrstu metafore. No volio sam pisati o njima kao stvarnim likovima jer to je bio način da se metaforička mogućnost učini realističnijom i trenutačnijom." Da bi stvorio svoj imaginarni grad, Brad Watson je šetao ulicama Meridiana iz današnjih dana. Čitao je lokalne dokumente i novine u potrazi za zanimljivim anegdotama, međutim ipak se najviše oslanjao na imaginaciju kako bi stvorio svoju galeriju likova od kojih su neki zanimljiviji od drugih. Gospodin Watson kaže kako je za njega bio poseban izazov da pretvori svoju baku u prozni lik. Iako je znao priče o tome kako joj se njegov djed udvarao, izmislio je jedan drugi lik koji je u nju bio cijeli život zaljubljen. I onda nedavno je došao do jednog iznenađujućeg otkrića: "Nakon što je knjiga objavljena, moja je majka rekla kako misli da je zaista postojao muškarac poput ovoga u životu moje bake, no nisam nikad pronašao nikakav dokaz o tome. A to je bila jedna od najtežih stvari za mene u knjizi da izmislim, jer mi je bilo teško zamisliti nju kao osobu u koju je netko zaljubljen. Ona je bila moja baka." Brad Watson vjeruje da bi njegova baka, da je živa, ovaj roman koji je djelomično inspirirala prokomentirala kao što je prokomentirala i njegovu prvu objavljenu priču. "To je dobro. Znala sam da si ti dobar momak'...Brad Watson autor je knjige Raj Mercuryja, jednog od ovogodišnjih kandidata za književnu nagradu National Book Award. Knjigu je objavila izdavačka kuća W.W. Norton an Company.